CELEX: 32016R0301
Language: hr
Date: 2015-11-30 00:00:00
Title: Delegirana uredba Komisije (EU) 2016/301 оd 30. studenoga 2015. o dopuni Direktive 2003/71/EZ Europskog parlamenta i Vijeća u pogledu regulatornih tehničkih standarda za odobrenje i objavu prospekta i distribuciju oglasa te o izmjeni Uredbe Komisije (EZ) br. 809/2004 (Tekst značajan za EGP)

4.3.2016   
            
            
               HR
            
            
               Službeni list Europske unije
            
            
               L 58/13
            
         DELEGIRANA UREDBA KOMISIJE (EU) 2016/301
   оd 30. studenoga 2015.
   o dopuni Direktive 2003/71/EZ Europskog parlamenta i Vijeća u pogledu regulatornih tehničkih standarda za odobrenje i objavu prospekta i distribuciju oglasa te o izmjeni Uredbe Komisije (EZ) br. 809/2004
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2003/71/EZ Europskog parlamenta i Vijeća od 4. studenoga 2003. o prospektu koji je potrebno objaviti prilikom javne ponude vrijednosnih papira ili prilikom uvrštavanja u trgovanje te o izmjeni Direktive 2001/34/EZ (1), a posebno njezin članak 13. stavak 7. treći podstavak, članak 14. stavak 8. treći podstavak i članak 15. stavak 7. treći podstavak,
   budući da:
   
               (1)
            
            
               Direktivom 2003/71/EZ usklađeni su zahtjevi za sastavljanje, odobrenje i distribuciju prospekta. Kako bi se osiguralo dosljedno usklađivanje i uzeo u obzir tehnički napredak na financijskim tržištima, te je zahtjeve potrebno pobliže odrediti, posebno one koji se odnose na postupak odobrenja, objavu i distribuciju informacija, osim onih u okviru prospekta, povezanih s ponudom ili uvrštenjem za trgovanje, uključujući oglašavanje.
            
         
               (2)
            
            
               Postupak pregleda i odobrenja prospekta ponavljajući je postupak u kojem odluka nacionalnog nadležnog tijela o odobrenju prospekta podrazumijeva nekoliko krugova analiza i izradu nacrta prospekta od strane izdavatelja, ponuditelja ili osobe koja traži uvrštenje za trgovanje na uređenom tržištu kako bi se osiguralo da prospekt ispunjuje zahtjev koji se odnosi na potpunost, uključujući dosljednost danih informacija i njihovu sveobuhvatnost. Kako bi se izdavateljima, ponuditeljima ili osobama koje traže uvrštenje za trgovanje pružila veća sigurnost u pogledu postupka odobrenja, nužno je pobliže odrediti koje je dokumente potrebno dostaviti nacionalnim nadležnim tijelima u različitim fazama postupka odobrenja prospekta.
            
         
               (3)
            
            
               Nacrt prospekta trebao bi se nacionalnom nadležnom tijelu uvijek dostavljati u elektroničkom obliku koji se može pretraživati te elektroničkim sredstvima koja su prihvatljiva tom nadležnom tijelu. Budući da se elektroničkim oblikom koji se može pretraživati nacionalnim nadležnim tijelima omogućuje pretraživanje specifičnih termina ili riječi u prospektu, time se osigurava brža provjera te je postupak pregleda učinkovitiji i brži.
            
         
               (4)
            
            
               Uz iznimku prvog nacrta prospekta, nužno je da su u svakom nacrtu prospekta koji se dostavi nacionalnom nadležnom tijelu jasno označene izmjene u odnosu na prethodno dostavljeni nacrt te da se objasni na koji se način takvim izmjenama rješavaju nepotpunosti na koje je upozorilo nacionalno nadležno tijelo. Pri svakom podnošenju nacrta prospekta nacionalnom nadležnom tijelu trebalo bi dostaviti označenu verziju u kojoj su istaknute sve izmjene prethodno dostavljenog nacrta te neoznačenu verziju, u kojoj izmjene nisu istaknute.
            
         
               (5)
            
            
               Ako točke koje se odnose na objavljivanje iz relevantnih priloga Uredbi Komisije (EZ) br. 809/2004 (2) nisu primjenjive ili, s obzirom na karakteristike izdavanja ili izdavatelja, nisu relevantne u slučaju specifičnog prospekta, nacionalno nadležno tijelo trebalo bi o njima biti obaviješteno kako bi se izbjegle moguće odgode u postupku pregleda.
            
         
               (6)
            
            
               Kako bi se osigurala učinkovita uporaba resursa, ako nacionalno nadležno tijelo uvidi da izdavatelj, ponuditelj ili osoba koja traži uvrštenje za trgovanje ne može ispuniti zahtjeve koji se odnose na prospekt, nacionalno nadležno tijelo trebalo bi imati pravo prekinuti postupak pregleda bez odobrenja prospekta.
            
         
               (7)
            
            
               Elektroničkom objavom prospekta, uključujući konačne uvjete, ulagačima se omogućuje brz i jednostavan pristup informacijama iz prospekta. Zahtjevom da ulagači prihvate izjavu o ograničenju pravne odgovornosti, plate naknadu ili da se registriraju kako bi mogli pristupiti prospektu onemogućuje se jednostavan pristup i on ne bi trebao biti dopušten. Filtri kojima se upozorava u kojoj je jurisdikciji dana ponuda i kojima se od ulagača zahtijeva da otkrije svoju državu boravišta ili navede da nema boravište u određenoj državi ili jurisdikciji, ne bi se trebali smatrati izjavama o ograničenju pravne odgovornosti.
            
         
               (8)
            
            
               Oglasi koji se odnose na ponudu javnosti ili uvrštenje za trgovanje mogu postati netočni ili dovoditi u zabludu ako se pojavi ili zabilježi značajna nova činjenica, bitna pogreška ili netočnost koja se odnosi na informaciju iz odgovarajućeg prospekta. Trebalo bi utvrditi zahtjeve kojima bi se osigurala izmjena oglasa koji zbog takve nove činjenice, bitne pogreške ili netočnosti postanu netočni ili dovode u zabludu.
            
         
               (9)
            
            
               Budući da je prospekt mjerodavan izvor informacija o ponudi javnosti ili uvrštenju za trgovanje, sve informacije koje se distribuiraju o takvoj ponudi i uvrštenju za trgovanje namijenjene za oglašavanje ili druge svrhe, u usmenom ili pisanom obliku, trebale bi biti u skladu s informacijama sadržanima u prospektu. To bi se trebalo osigurati zahtjevom da sve informacije koje se distribuiraju nisu proturječne sadržaju prospekta odnosno da se ne odnose na informacije koje su proturječne sadržaju prospekta. Osim toga, informacije koje se distribuiraju ne bi smjele na znatno iskrivljen način predstavljati informacije iz prospekta. Nadalje, budući da alternativna mjerila uspješnosti mogu nerazmjerno utjecati na odluku o ulaganju, informacije o ponudi javnosti ili uvrštenju za trgovanje koje se distribuiraju izvan prospekta ne bi smjele sadržavati takva mjerila ako ona nisu navedena u prospektu.
            
         
               (10)
            
            
               Uredba (EZ) br. 809/2004 sadržava odredbe povezane s objavljivanjem prospekata i distribucijom oglasa. Kako bi se izbjeglo ponavljanje zahtjeva, određene odredbe Uredbe (EZ) br. 809/2004 trebalo bi izbrisati.
            
         
               (11)
            
            
               Ova Uredba temelji se na nacrtu regulatornih tehničkih standarda koje je Europsko nadzorno tijelo za vrijednosne papire i tržišta kapitala (ESMA) dostavilo Komisiji.
            
         
               (12)
            
            
               U skladu s člankom 10. Uredbe (EU) br. 1095/2010 Europskog parlamenta i Vijeća (3), ESMA je provela otvorena javna savjetovanja o tom nacrtu regulatornih tehničkih standarda, analizirala moguće povezane troškove i koristi i zatražila mišljenje Interesne skupine za vrijednosne papire i tržišta kapitala osnovane u skladu s člankom 37. te Uredbe,
            
         DONIJELA JE OVU UREDBU:
   POGLAVLJE I.
   
      OPĆE ODREDBE I ODOBRENJE PROSPEKTA
   
   Članak 1.
   Predmet
   Ovom se Uredbom utvrđuju regulatorni tehnički standardi kojima se dodatno određuje sljedeće:
   
               1.
            
            
               postupci odobrenja prospekta iz članka 13. Direktive 2003/71/EZ;
            
         
               2.
            
            
               postupci objave prospekta iz članka 14. stavaka 1. do 4. Direktive 2003/71/EZ;
            
         
               3.
            
            
               distribucija oglasa iz članka 15. Direktive 2003/71/EZ;
            
         
               4.
            
            
               usklađenost između informacija koje su objavljene u vezi s ponudom javnosti ili uvrštenjem za trgovanje na uređenom tržištu, s jedne strane, i informacija koje su sadržane u prospektu, s druge strane, kako je utvrđeno u članku 15. stavku 4. Direktive 2003/71/EZ.
            
         Članak 2.
   Podnošenje zahtjeva za odobrenje
   1.   Izdavatelj, ponuditelj ili osoba koja traži uvrštenje za trgovanje na uređenom tržištu nadležnom tijelu elektronički podnosi sve nacrte prospekta u elektroničkom obliku koji se može pretraživati. Pri podnošenju prvog nacrta prospekta mora se navesti kontaktna točka kojoj nadležno tijelo može elektronički u pisanom obliku upućivati obavijesti.
   2.   Uz prvi nacrt prospekta podnesen nadležnom tijelu ili tijekom postupka pregleda prospekta izdavatelj, ponuditelj ili osoba koja traži uvrštenje za trgovanje na uređenom tržištu podnosi, u elektroničkom obliku koji se može pretraživati, i sljedeće:
   
               (a)
            
            
               ako to zahtijeva nadležno tijelo matične države članice u skladu s člankom 25. stavkom 4. Uredbe (EZ) br. 809/2004 ili na vlastitu inicijativu, popis unakrsnog upućivanja kojim se utvrđuju i sve točke iz prilogâ I. do XXX. Uredbi (EZ) br. 809/2004 koje nisu uključene u prospekt jer nisu bile primjenjive zbog karakteristika izdavatelja, ponuditelja ili osobe koja traži uvrštenje za trgovanje na uređenom tržištu ili vrijednosnih papira koji su ponuđeni javnosti ili su uvršteni za trgovanje.
               Ako se ne dostavi popis unakrsnog upućivanja i ako se redoslijed točaka u nacrtu prospekta ne podudara s redoslijedom informacija utvrđenim u prilozima Uredbi (EZ) br. 809/2004, na marginama nacrta prospekta moraju biti navedeni komentari na temelju kojih se može utvrditi koji odjeljci prospekta odgovaraju kojim zahtjevima za objavljivanje. Prospekt s komentarima na marginama mora biti popraćen dokumentom kojim se utvrđuju sve točke sadržane u relevantnim prilozima Uredbi (EZ) br. 809/2004 koje nisu uključene u prospekt jer nisu bile primjenjive zbog karakteristika izdavatelja, ponuditelja ili osobe koja traži uvrštenje za trgovanje na uređenom tržištu ili vrijednosnih papira koji su ponuđeni javnosti ili su uvršteni za trgovanje;
            
         
               (b)
            
            
               ako izdavatelj, ponuditelj ili osoba koja traži uvrštenje za trgovanje na uređenom tržištu zatraži da nadležno tijelo matične države članice dopusti izostavljanje informacija iz prospekta u skladu s člankom 8. stavkom 2. Direktive 2003/71/EZ, obrazloženi zahtjev u tu svrhu;
            
         
               (c)
            
            
               ako izdavatelj, ponuditelj ili osoba koja traži uvrštenje za trgovanje na uređenom tržištu zatraži da nadležno tijelo matične države članice dostavi nadležnom tijelu države članice domaćina, nakon odobrenja prospekta, potvrdu o odobrenju u skladu s člankom 18. stavkom 1. Direktive 2003/71/EZ, zahtjev u tu svrhu;
            
         
               (d)
            
            
               sve informacije koje su u prospekt uključene upućivanjem, osim ako je takve informacije već odobrilo ili podnijelo isto nadležno tijelo u skladu s člankom 11. Direktive 2003/71/EZ;
            
         
               (e)
            
            
               sve ostale informacije koje nadležno tijelo matične države članice utemeljeno smatra potrebnima za pregled te koje je nadležno tijelo izričito zatražilo u tu svrhu.
            
         Članak 3.
   Izmjene nacrta prospekta
   1.   Ako izdavatelj, ponuditelj ili osoba koja traži uvrštenje za trgovanje na uređenom tržištu nadležnom tijelu matične države članice nakon podnošenja prvog nacrta prospekta podnese naknadne nacrte prospekta, oni se moraju označiti tako da se istaknu sve izmjene u odnosu na prethodni neoznačeni nacrt prospekta podnesen nadležnom tijelu. Ako su izmjene ograničenih razmjera, smatraju se prihvatljivima označeni isječci nacrta prospekta iz kojih su vidljive sve izmjene u odnosu na prethodni nacrt. Uz nacrt na kojem su istaknute sve izmjene uvijek se mora dostaviti i neoznačeni nacrt prospekta.
   Ako izdavatelj, ponuditelj ili osoba koja traži uvrštenje za trgovanje na uređenom tržištu zbog tehničkih poteškoća povezanih s označivanjem prospekta ne može ispuniti zahtjeve iz prvog podstavka, dužan je o svakoj izmjeni prethodnog nacrta prospekta pisanim putem obavijestiti nadležno tijelo matične države članice.
   2.   Ako je nadležno tijelo matične države članice, u skladu s člankom 5. stavkom 2. ove Uredbe, obavijestilo izdavatelja, ponuditelja ili osobu koja traži uvrštenje za trgovanje na uređenom tržištu da smatra kako nacrt prospekta ne ispunjuje zahtjeve koji se odnose na potpunost, uključujući dosljednost danih informacija i njihovu razumljivost, uz naknadno dostavljen nacrt prospekta mora se dostaviti i objašnjenje u pogledu načina na koji je riješena nepotpunost na koju je upozorilo nadležno tijelo.
   Ako su izmjene prethodno dostavljenog nacrta prospekta razumljive same po sebi ili se njima jasno rješava nepotpunost na koju je upozorilo nadležno tijelo, dovoljno je navesti gdje su unesene izmjene za rješavanje nepotpunosti.
   Članak 4.
   Podnošenje konačnog nacrta
   1.   Uz iznimku popisa unakrsnog upućivanja navedenog u članku 2. stavku 2. točki (a), konačnom nacrtu prospekta koji se podnosi za odobrenje moraju se priložiti i sve informacije navedene u članku 2. stavku 2. koje su se promijenile od podnošenja prethodnog nacrta. Konačni nacrt prospekta ne smije sadržavati komentare na marginama.
   2.   Ako se prethodno podnesene informacije navedene u članku 2. stavku 2. nisu mijenjale, izdavatelj, ponuditelj ili osoba koja traži uvrštenje za trgovanje na uređenom tržištu potvrđuje pisanim putem da nije bilo izmjena prethodno podnesenih informacija.
   Članak 5.
   Primitak i obrada zahtjeva
   1.   Nadležno tijelo matične države članice potvrđuje primitak početnog zahtjeva za odobrenje prospekta u pisanom obliku elektroničkim putem što je prije moguće, a najkasnije do kraja radnog vremena drugog radnog dana od primitka. Potvrdom se primitka izdavatelj, ponuditelj ili osoba koja traži uvrštenje za trgovanje na uređenom tržištu obavješćuje o svim referentnim brojevima zahtjeva za odobrenje i o kontaktnoj točki u okviru nadležnog tijela kojemu se mogu uputiti pitanja u vezi sa zahtjevom. Datum potvrde primitka ne utječe na datum podnošenja nacrta prospekta, u smislu članka 13. stavka 2. Direktive 2003/71/EZ, od kojeg teku rokovi za obavijesti.
   2.   Ako nadležno tijelo matične države članice utemeljeno smatra da su dostavljeni dokumenti nepotpuni ili da su potrebne dodatne informacije, primjerice zbog nedosljednosti ili nerazumljivosti određenih dostavljenih informacija, ono u pisanom obliku elektroničkim putem obavješćuje izdavatelja, ponuditelja ili osobu koja traži uvrštenje za trgovanje na uređenom tržištu o potrebi za dodatnim informacijama i razlozima za to.
   3.   Ako nadležno tijelo matične države članice smatra da je riječ o manjoj nepotpunosti ili da je vremenski faktor izrazito važan, nadležno tijelo može izdavatelja, ponuditelja ili osobu koja traži uvrštenje za trgovanje na uređenom tržištu o tome usmeno obavijestiti te u tom slučaju ne dolazi do prekida rokova za odobrenje prospekta iz članka 13. stavka 4. Direktive 2003/71/EZ.
   4.   Ako izdavatelj, ponuditelj ili osoba koja traži uvrštenje za trgovanje na uređenom tržištu ne može ili ne želi dostaviti dodatne informacije zatražene u skladu sa stavkom 2., nadležno tijelo matične države članice ima pravo odbiti odobrenje prospekta i prekinuti postupak pregleda.
   5.   Nadležno tijelo matične države članice dužno je izdavatelja, ponuditelja ili osobu koja traži uvrštenje za trgovanje na uređenom tržištu obavijestiti o svojoj odluci o odobrenju prospekta u pisanom obliku elektroničkim putem na dan donošenja odluke. Ako nadležno tijelo odbije odobriti prospekt, u svojoj odluci mora navesti razloge za odbijanje.
   POGLAVLJE II.
   
      OBJAVA PROSPEKTA
   
   Članak 6.
   Objava prospekta u elektroničkom obliku
   1.   Ako se prospekt objavljuje u elektroničkom obliku u skladu s člankom 14. stavkom 2. točkama (c), (d) ili (e) Direktive 2003/71/EZ, kao jedan dokument ili više njih, za njega vrijedi sljedeće:
   
               (a)
            
            
               mora biti lako dostupan pri ulasku na web-mjesto;
            
         
               (b)
            
            
               mora biti u elektroničkom obliku koji se može pretraživati i koji se ne može mijenjati;
            
         
               (c)
            
            
               ne smije sadržavati hiperpoveznice uz iznimku poveznica na elektroničke adrese na kojima su dostupne informacije uključene upućivanjem;
            
         
               (d)
            
            
               mora biti dostupan za preuzimanje i ispis.
            
         2.   Ako je prospekt koji sadržava informacije uključene upućivanjem objavljen u elektroničkom obliku, on mora uključivati hiperpoveznice na svaki dokument koji sadržava informacije uključene upućivanjem ili na svaku web-stranicu na kojoj je taj dokument objavljen.
   3.   Ako je prospekt za ponudu vrijednosnih papira javnosti stavljen na raspolaganje na web-mjestima izdavatelja ili financijskih posrednika ili uređenih tržišta, oni poduzimaju mjere kako bi izbjegli usmjeravanje na rezidente država članica ili trećih zemalja u kojima se ne provodi ponuda vrijednosnih papira javnosti, primjerice dodavanjem izjave u kojoj se navodi kome je ponuda upućena.
   4.   Pristup prospektu objavljenom u elektroničkom obliku ne podliježe:
   
               (a)
            
            
               postupku registracije;
            
         
               (b)
            
            
               prihvaćanju izjave o ograničenju pravne odgovornosti;
            
         
               (c)
            
            
               plaćanju naknade.
            
         Članak 7.
   Objava konačnih uvjeta
   Način objave za konačne uvjete povezane s osnovnim prospektom ne mora nužno biti identičan onome koji se koristi za osnovni prospekt, sve dok se upotrebljava jedan od načina objave iz članka 14. Direktive 2003/71/EZ.
   Članak 8.
   Objava u novinama
   1.   Kako bi se uskladilo s točkom (a) članka 14. stavka 2. Direktive 2003/71/EZ, prospekt se objavljuje u općim ili financijskim informativnim novinama koje imaju nacionalnu ili nadregionalnu nakladu.
   2.   Ako nadležno tijelo smatra da novine odabrane za objavu nisu u skladu sa zahtjevima iz stavka 1., ono određuje novine za čiju se nakladu smatra da odgovara toj svrsi, posebno vodeći računa o zemljopisnom području, broju stanovnika i čitalačkim navikama u svakoj državi članici.
   Članak 9.
   Objava obavijesti
   1.   Ako država članica iskoristi mogućnost iz članka 14. stavka 3. Direktive 2003/71/EZ i zatraži objavu obavijesti u kojoj se navodi gdje je i na koji način prospekt stavljen na raspolaganje javnosti, ta se obavijest objavljuje u novinama koje ispunjavaju zahtjeve povezane s objavom prospekata iz članka 8. ove Uredbe.
   Ako se obavijest odnosi na prospekt objavljen samo u svrhu uvrštenja vrijednosnih papira za trgovanje na uređenom tržištu, gdje su vrijednosni papiri istog razreda već uvršteni, alternativno se mogu uključiti u službeni list tog uređenog tržišta, neovisno o tome je li taj službeni list u papirnatom ili u elektronskom obliku.
   2.   Obavijest se objavljuje najkasnije sljedećeg radnog dana od dana objave prospekta u skladu s člankom 14. stavkom 1. Direktive 2003/71/EZ.
   3.   Obavijest sadržava sljedeće informacije:
   
               (a)
            
            
               podatke o izdavatelju;
            
         
               (b)
            
            
               vrstu, razred i iznos vrijednosnih papira koji su predmet ponude i/ili u vezi s kojima se traži uvrštenje za trgovanje, pod uvjetom da su ti elementi poznati u trenutku objave obavijesti;
            
         
               (c)
            
            
               predviđeni vremenski plan ponude/uvrštenja za trgovanje;
            
         
               (d)
            
            
               izjavu da je prospekt objavljen i gdje ga je moguće dobiti;
            
         
               (e)
            
            
               adrese na kojima su tiskani primjerci dostupni javnosti i razdoblje tijekom kojega će oni biti dostupni javnosti;
            
         
               (f)
            
            
               datum obavijesti.
            
         Članak 10.
   Popis odobrenih prospekata
   Na popisu odobrenih prospekata objavljenom na web-mjestu nadležnog tijela, u skladu s člankom 14. stavkom 4. Direktive 2003/71/EZ, navodi se način na koji su takvi prospekti stavljeni na raspolaganje javnosti i gdje ih je moguće dobiti.
   POGLAVLJE III.
   
      OGLASI
   
   Članak 11.
   Distribucija oglasa
   1.   Ako je distribuiran oglas koji se odnosi na ponudu javnosti ili na uvrštenje za trgovanje na uređenom tržištu i ako je, zato što se pojavila ili je zabilježena značajna nova činjenica, bitna pogreška ili netočnost koja se odnosi na informaciju uključenu u prospekt, naknadno objavljena dopuna prospekta, distribuira se izmijenjeni oglas ako je zbog značajne nove činjenice, bitne pogreške ili netočnosti koja se odnosi na informaciju uključenu u prospekt sadržaj prethodno distribuiranog oglasa netočan ili dovodi u zabludu.
   2.   Izmijenjeni oglas upućuje na prethodni oglas i u njemu se jasno navodi da je prethodni oglas izmijenjen zato što je sadržavao netočne informacije ili informacije koje dovode u zabludu te se točno navode razlike između dvije verzije oglasa.
   3.   Izmijenjeni oglas distribuira se bez nepotrebne odgode nakon objave dopune. Uz iznimku usmeno distribuiranih oglasa, izmijenjeni oglas distribuira se barem jednakim sredstvima kao i izvorni oglas.
   Obveza izmjene oglasa ne primjenjuje se nakon konačnog zatvaranja ponude javnosti ili nakon što započne trgovanje na uređenom tržištu, ovisno o tome što nastupi kasnije.
   4.   Ako se u skladu s Direktivom 2003/71/EZ prospekt ne zahtijeva, svi oglasi uključuju upozorenje o tome, osim ako izdavatelj, ponuditelj ili osoba koja traži uvrštenje za trgovanje na uređenom tržištu odluči objaviti prospekt koji je u skladu s Direktivom 2003/71/EZ, Uredbom (EZ) br. 809/2004 i ovom Uredbom.
   Članak 12.
   Usklađenost u svrhe članka 15. stavka 4. Direktive 2003/71/EZ
   Informacije objavljene usmenim ili pisanim putem u vezi s ponudom javnosti ili uvrštenjem za trgovanje na uređenom tržištu, za oglašavanje ili za druge svrhe, ne smiju:
   
               (a)
            
            
               biti proturječne informacijama iz prospekta;
            
         
               (b)
            
            
               odnositi se na informacije koje su proturječne informacijama iz prospekta;
            
         
               (c)
            
            
               predstavljati bitno neuravnotežen pregled informacija iz prospekta, uključujući izostavljanjem negativnih aspekata tih informacija ili naglašavanjem pozitivnih aspekata;
            
         
               (d)
            
            
               sadržavati alternativna mjerila uspješnosti povezana s izdavateljem, osim ako su sadržana u prospektu.
            
         U svrhe točaka (a) do (d), informacije sadržane u prospektu koji je već objavljen sastoje se od informacija uključenih u prospekt ili, ako se prospekt naknadno objavljuje, informacija koje će se uključiti u prospekt.
   U svrhe točke (d), alternativna mjerila uspješnosti obuhvaćaju mjerila uspješnosti koja su financijska mjerila protekle ili buduće financijske uspješnosti, financijskog položaja ili novčanih tokova, osim financijskih mjerila definiranih u primjenjivom okviru financijskog izvještavanja.
   POGLAVLJE IV.
   
      ZAVRŠNE ODREDBE
   
   Članak 13.
   Izmjene Uredbe (EZ) br. 809/2004
   Uredba (EZ) br. 809/2004 mijenja se kako slijedi:
   
               1.
            
            
               U članku 1. brišu se stavci 5. i 6.
            
         
               2.
            
            
               Brišu se članci 29. do 34.
            
         Članak 14.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 30. studenoga 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 345, 31.12.2003., str. 64.
   
   
      (2)  Uredba Komisije (EZ) br. 809/2004 od 29. travnja 2004. o provedbi Direktive 2003/71/EZ Europskog parlamenta i Vijeća u pogledu informacija koje sadrže prospekti te o njihovom obliku, upućivanju na informacije i objavljivanju takvih prospekata i distribuciji oglasa (SL L 149, 30.4.2004., str. 1.).
   
      (3)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju Europskog nadzornog tijela (Europsko nadzorno tijelo za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).